ΑΠΟΦΑΣΗ ΤΟΥ ΣΥΜΒΟΥΛΙΟΥ

της 9ης Μαρτίου 1999

για τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των γεωργικών διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος

(1999/278/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 σε συνδυασμό με το άρθρο 228 παράγραφος 2 πρώτη φράση,

την πρόταση της Επιτροπής,

Εκτιμώντας:

ότι πρέπει να εγκριθεί το πρωτόκολλο για την προσαρμογή των εμπορικών πτυχών της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των γεωργικών διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος·

ότι είναι αναγκαίο να εξουσιοδοτηθεί η Επιτροπή να λαμβάνει μέτρα εφαρμογής του πρωτοκόλλου· ειδικότερα στον τομέα των βασικών και μεταποιημένων γεωργικών προϊόντων·

ότι με τους κανονισμούς (ΕΚ) αριθ. 1595/97(1) και (ΕΚ) αριθ. 656/98(2), η Κοινότητα έθεσε ήδη σε εφαρμογή τα μέτρα που προβλέπει το πρωτόκολλο, όσον αφορά αντίστοιχα τα βασικά γεωργικά προϊόντα και τα μεταποιημένα γεωργικά προϊόντα· ότι είναι, συνεπώς, σκόπιμο να προβλεφθούν οι κατάλληλες διατάξεις για τη διασφάλιση της αρμονικής μετάβασης από τις προτιμησιακές ρυθμίσεις που εφαρμόζονται βάσει των εν λόγω κανονισμών προς τις ρυθμίσεις του πρωτοκόλλου·

ότι το πρόσθετο πρωτόκολλο της ευρωπαϊκής συμφωνίας για το εμπόριο κλωστοϋφαντουργικών προϊόντων μεταξύ της Ευρωπαϊκής Κοινότητας και της Δημοκρατίας της Βουλγαρίας τροποποιήθηκε για τελευταία φορά με την απόφαση 96/225/ΕΚ(3),

ΑΠΟΦΑΣΙΖΕΙ:

Άρθρο 1

Το πρωτόκολλο για την προσαρμογή των εμπορικών πτυχών της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των γεωργικών διαπραγματεύσεων του Γύρου της Ουρουγουάης, συμπεριλαμβανομένων των βελτιώσεων του ισχύοντος προτιμησιακού καθεστώτος, εγκρίνεται εξ ονόματος της Κοινότητας.

Το κείμενο του πρωτοκόλλου επισυνάπτεται στην παρούσα απόφαση.

Άρθρο 2

1. Οι λεπτομέρειες εφαρμογής της παρούσας απόφασης εγκρίνονται από την Επιτροπή σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92(4) ή, κατά περίπτωση, στις αντίστοιχες διατάξεις άλλων κανονισμών που αφορούν την κοινή οργάνωση των αγορών ή του κανονισμού (ΕΚ) αριθ. 3448/93(5) ή του κανονισμού (ΕΚ) αριθ. 3066/95(6).

2. Μόλις η παρούσα απόφαση τεθεί σε ισχύ, οι τυχόν κανόνες που θα εγκρίνει η Επιτροπή βάσει του άρθρου 8 του κανονισμού (ΕΚ) αριθ. 3066/95 και του κανονισμού (ΕΚ) αριθ. 656/98 για τη θέση σε εφαρμογή των παραχωρήσεων που περιλαμβάνονται στο πρωτόκολλο, θεωρείται ότι βασίζονται στην παράγραφο 1 του παρόντος άρθρου.

Άρθρο 3

Ο Πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση του προβλέπεται στο άρθρο 6 του πρωτοκόλλου.

Βρυξέλλες, 9 Μαρτίου 1999.

Για το Συμβούλιο

Ο Πρόεδρος

W. RIESTER

(1) ΕΕ L 216 της 8.8.1997, σ. 1.

(2) ΕΕ L 90 της 25.3.1998, σ. 1.

(3) ΕΕ L 81 της 30.3.1996, σ. 310.

(4) ΕΕ L 181 της 1.7.1992, σ. 21· κανονισμός όπως τροποποιήθηκε τελευταία από τον κανονισμό (ΕΚ) αριθ. 923/96 (ΕΕ L 126 της 24.5.1996, σ. 37).

(5) ΕΕ L 318 της 20.12.1993, σ. 18.

(6) ΕΕ L 328 της 30.12.1995, σ. 31· κανονισμός όπως τροποποιήθηκε τελευταία από τον κανονισμό (ΕΚ) αριθ. 1595/97.